Diari Oficial de la Generalitat Valenciana


Sumari del DOGV 3020, del 24-06-1997 (1997/8518)

ORDRE de 16 de juny de 1997, de la Conselleria d'Ocupació, Indústria i Comerç per la qual s'estableixen ajudes prèvies a la jubilació ordinària de treballadors residents a la Comunitat Valenciana.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3020

Data del DOGV
:   24-06-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/8518


Data del document
:   16-06-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 16 de juny de 1997, de la Conselleria d'Ocupació, Indústria i Comerç per la qual s'estableixen ajudes prèvies a la jubilació ordinària de treballadors residents a la Comunitat Valenciana.  
El traspàs a la Generalitat Valenciana de competències en matèria d'ajudes equivalents a la jubilació anticipada, efectuat mitjançant el Reial Decret 268/1985, de 23 de gener, en l'actualitat anomenades «Ajudes prèvies a la jubilació ordinària», exigeix anualment la concreció en una disposició que regule les esmentades ajudes, de conformitat amb el règim establit per l'Ordre del Ministeri de Treball i Seguretat Social de 5 d'octubre de 1994 (BOE de 22 d'octubre de 1994) i la normativa pròpia de la Generalitat Valenciana en matèria pressupostària. Els seus destinataris són els treballadors residents a la Comunitat Valenciana que pertanyen a empreses en crisi no subjectes a plans de reconversió industrial, que hi cessen després de l'acord previ adoptat amb les seues empreses, seguint el procediment dels expedients d'acomiadaments col·lectius establit en el Reial Decret 43/1996, de 13 de gener, i el procediment de l'article 52,c de l'Estatut dels Treballadors en matèria d'acomiadaments objectius. Les esmentades ajudes tenen com a objecte evitar les conseqüències traumàtiques davant la pèrdua de rendes salarials i cotitzacions socials fins el moment en què els treballadors puguen accedir a la jubilació ordinària.  
D'altra banda, s'inclouen entre els potencials beneficiaris aquells treballadors majors de 52 anys que cessaren en les seues empreses en virtut d'expedients d'acomiadaments col·lectius (expedients de regulació d'ocupació) i tinguen subscrit el Conveni Especial de Cotització a la Seguretat Social regulat en l'Ordre del Ministeri de Treball i Seguretat Social de data 18 de juliol de 1991, per als desocupats que tinguen reconeguda la prestació assistencial de desocupació específica per a desocupats majors de l'esmentada edat; l'ajuda consisteix en la subvenció parcial o total del cost anual dels esmentats convenis especials.  
Finalment, com a novetat respecte de les actuacions anteriors, s'inclou en aquesta ordre un nou tipus d'ajuda directa que podrà concedir-se als treballadors majors de 52 anys afectats per expedients de regulació d'ocupació en els quals s'extingisca la seua relació laboral, i en els quals es considere la integració voluntària en plans de prejubilació subscrits amb entitats privades de previsió en les seues diverses modalitats, incloent-hi aquells que preveuen complements de retribucions a les que puguen percebre durant la seua situació de desocupació, i les relatives a la millora de les seues cotitzacions a la Seguretat Social, o bé plans específics de pensions el rescat dels qual es produïsca en el moment en què complisquen les condicions d'edat fixades en aquests.  
En virtut d'això, i fent ús de les facultats atorgades per la Llei 5/1983, de 30 de desembre, del Govern Valencià, la Llei de Pressupostos de la Generalitat Valenciana per a l'exercici de 1997, i el Reglament Orgànic i Funcional de la Conselleria d'Ocupació, Indústria i Comerç, aprovat pel Decret del Govern Valencià 34/1997, de 26 de febrer (DOGV núm. 2.942, d'1 de març de 1997).  
ORDENE  
SECCIÓ PRIMERA  
Ajudes prèvies a la jubilació ordinària  
Article 1. Objecte  
Les subvencions regulades en aquesta ordre tenen per objecte facilitar cobertura econòmica als treballadors afectats pels processos d'extinció de relacions de treball per causes econòmiques, tècniques, organitzatives o de producció, fins que s'arribe a la situació de jubilació, en la modalitat contributiva en el sistema de la Seguretat Social.  
Article 2. Destinataris i requisits  
Les empreses en processos de reestructuració podran sol·licitar les ajudes regulades en aquesta ordre, per als treballadors afectats pels esmentats processos que complisquen els requisits següents:  
1. Que tinguen 60 o més anys i que cessen en l'empresa abans d'arribar a l'edat ordinària de jubilació en el règim de la Seguretat Social d'enquadrament per les causes previstes en els articles 51 o 52,c) del Text Refós de l'Estatut dels Treballadors.  
2. En arribar a l'esmentada edat, real o teòrica, per aplicació de coeficients reductors, hauran de tenir cobert el període de cotització establit per a tenir dret a la pensió de jubilació del règim d'enquadrament.  
3. Hauran d'estar d'alta o situació assimilada a l'alta de la Seguretat Social, quan se sol·licite l'ajuda.  
4. Hi haja la conformitat prèvia expressa i individual de cadascun dels treballadors a favor dels quals se sol·liciten les ajudes.  
Article 3. Quanties de les ajudes, durada màxima, i actualització d'aquestes  
La quantia de les ajudes prèvies a la jubilació ordinària serà equivalent al 75% del resultat de dividir per set la suma de les bases de cotització d'accidents de treball i malaltia professional, excloses les hores extraordinàries, corresponents als sis mesos anteriors a la data d'efectivitat de l'ajuda, sense que en cap cas puguen superar la pensió màxima establida en el règim general de la Seguretat Social per a l'any en què tinga lloc l'esmentada efectivitat de l'ajuda.  
Durant el període de percepció de l'ajuda, el treballador beneficiari serà considerat en situació assimilada a l'alta en el corresponent règim de la Seguretat Social i continuarà cotitzant-s'hi pel tipus corresponent a contingències comunes establit per a l'any d'efectivitat de l'ajuda. A aquest efecte, es prendrà com a base inicial de cotització la mitjana de les bases de cotització per contingències comunes dels sis mesos precedents a la data d'efectivitat de les ajudes; l'esmentada base inicial, quan es tracte de règims especials de la Seguretat Social en els quals es cotitze per bases diferents a la de contingències comunes, serà l'obtinguda per la mitjana dels últims sis mesos cotitzats per les esmentades bases de cotització.   
Les ajudes, solament podran percebre's, amb participació de les administracions públiques, fins un màxim de cinc anys, i per a la seua actualització, tant en allò que fa referència a l'ajuda directa com a la de cotització, durant l'esmentat període màxim s'atendrà les següents regles:  
1ª Durant el primer any de percepció, la quantia de l'ajuda directa establida en l'apartat primer serà la que resulte d'aplicar el que es disposa en l'esmentat apartat. Per al segon any i per als anys següents s'hi incrementarà acumulativament d'acord amb les previsions d'increment de l'índex de preus al consum de l'any en què hi tinga efectivitat.  
2ª Les bases de cotització obtingudes d'acord amb el que es disposa en l'apartat segon s'actualitzaran acumulativament a partir del segon any de percepció en el percentatge d'increment que es fixe per a l'actualització de l'ajuda, si bé en cap cas podrà ser superior la base màxima vigent en cada moment per al grup de la categoria professional de què s'hi tracte.  
Article 4. Finançament  
El finançament de les ajudes prèvies a la jubilació ordinària i de les cotitzacions a la Seguretat Social que hagen de realitzar-se durant la percepció d'aquestes, correspondrà en un 60% a les empreses sol·licitants i el 40% restant a la Conselleria d'Ocupació, Indústria i Comerç.  
La participació de l'empresa podrà superar l'esmentat percentatge, si n'hi ha conformitat prèvia.  
Així mateix, les empreses podran acordar amb els seus treballadors complements addicionals sobre la quantia fixada seguint el sistema de càlcul de l'article anterior, a càrrec exclusivament d'aquelles. Aquests complements després de la petició prèvia de l'empresa podran ser capitalitzats conjuntament amb les ajudes; en aquest cas seran pagats per l'entitat gestora corresponent, després de l'ingrés conjunt previ en els mateixos termes que s'estableixen en l'article 8.  
Article 5. Sol·licitud, documentació i terminis  
Les sol·licituds, acollint-se als beneficis enunciats anteriorment, les presentaran les empreses davant les àrees territorials de Treball en els models que establisca a aquest efecte la Conselleria d'Ocupació, Indústria i Comerç, i que es facilitaran en les esmentades àrees territorials, sense perjudici del que disposa l'article 38.4 de la Llei 30/1992. Les esmentades sol·licituds hauran d'anar acompanyades de la següent documentació:  
a) La que siga requerida, en cada cas, d'acord amb el que disposa el Reial Decret 43/1996, de 13 de gener, pel qual s'aprova el Reglament dels Procediments de Regulació d'Ocupació i d'Actuació Administrativa en Matèria de Trasllats Col·lectius; o bé, si s'escau, la que exigeix l'article 53.1,a) i c) en relació amb l'article 52,c) del Text Refós de l'Estatut dels Treballadors, quan es tracte d'acomiadament per causes objectives.  
b) Relació dels treballadors per als quals se sol·liciten les ajudes en què s'indiquen les circumstàncies personals, DNI, número d'afiliació a la Seguretat Social i acreditació de la permanència d'alta en la Seguretat Social (certificat de vida laboral expedit per la Tresoreria de la Seguretat Social).  
c) Document que acredite la conformitat individualitzada dels treballadors d'acollir-se a les esmentades ajudes.  
d) Document en el qual es reculla el compromís de l'empresa de realitzar la seua aportació al finançament de les ajudes en la forma i en els terminis que estableix l'article 8.  
e) Document en el qual es reculla el compromís d'anticipar als treballadors les ajudes que se'ls haguera reconegut; si transcorreguts tres mesos des de la seua concessió no s'hi hagueren fet efectives per causes imputables a les empreses, aquesta podrà rescabalar-se de les quantitats anticipades en el moment d'efectuar la seua aportació, després de l'acreditació prèvia d'aquestes.   
f) Certificació de l'Institut Nacional de la Seguretat Social o de l'Institut Social de la Marina sobre bonificació d'edat que corresponga segons els casos d'afiliació.  
El termini per a acollir-se a les ajudes establides en aquesta secció finalitzarà el dia 31 d'octubre de 1997.  
Article 6. Procediment  
Les àrees territorials de Treball analitzaran els expedients de sol·licitud de beneficis i verificaran si els impresos estan degudament emplenats i si van acompanyats dels documents que s'hi especifiquen. I els trametran en el termini de deu dies a la Direcció General de Treball, amb el seu informe en els aspectes que considere necessaris per a la resolució.  
En el supòsit que l'expedient estiga incomplet, les àrees territorials de Treball demanaran al sol·licitant que, d'acord amb l'article 71.1 de la Llei 30/1992, de Règim Jurídic de les Administracions Públiques i del Procediment Administratiu Comú, el complete en el termini màxim de deu dies, amb l'advertiment que s'arxivaran les actuacions si no ho fera així.  
Article 7. Competències  
El director general de Treball apreciarà l'existència de l'esmentada causa econòmica o tecnològica, a l'efecte de concessió de les ajudes i dictarà la resolució de concessió per delegació del conseller d'Ocupació, Indústria i Comerç on concedirà o denegarà els beneficis sol·licitats. Prèviament a la resolució, hi podrà sol·licitar els informes que considere oportuns.  
Les resolucions a què fa referència el paràgraf anterior esgotaran la via administrativa i es podran impugnar directament davant la jurisdicció contenciosa administrativa, en el termini de dos mesos des de l'endemà de la notificació, després de la comunicació a l'òrgan competent per a resoldre, de conformitat amb el que estableixen els articles 110.3 de la Llei 30/1992, de Règim Jurídic de les Administracions Públiques i del Procediment Administratiu Comú, i 57,f i 58,3 de la Llei de la Jurisdicció Contenciosa Administrativa.  
El termini màxim de resolució s'estableix en sis mesos a partir de la data de presentació de la sol·licitud d'ajudes. Transcorregut l'esmentat termini sense que s'hi haja dictat resolució expressa, s'entendrà que aquesta és desfavorable a les pretensions del sol·licitant, a l'efecte de l'article 43.2,c) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La resolució es notificarà al sol·licitant i als interessats, directament o a través dels seus representants legals, i a la Tresoreria General de la Seguretat Social, a l'efecte de pagament i se n'enviarà una còpia a l'Àrea de Treball corresponent, perquè se'n prenga coneixement.  
Article 8. Pagament  
1. El pagament de les ajudes equivalents a la jubilació anticipada als treballadors beneficiaris el portarà a terme la Tresoreria General de la Seguretat Social en la mateixa forma i en els mateixos terminis que les pensions del propi sistema de la Seguretat Social.  
2. Les empreses ingressaran en la Tresoreria General de la Seguretat Social l'import de les ajudes i de les quotes a càrrec seu, en tantes anualitats com anys hagen de romandre els treballadors percebent les ajudes, amb un màxim de cinc. Els ingressos hauran d'efectuar-se de la manera següent:  
a) La primera anualitat haurà d'ingressar-se en el termini de trenta dies naturals a partir de la notificació de la concessió de les ajudes.  
b) La resta d'anualitats s'ingressarà en el termini de trenta dies naturals immediatament anteriors a la iniciació de l'anualitat de què es tracte.  
c) L'empresa haurà d'aportar garanties suficients segons el parer de la Tresoreria General de la Seguretat Social, que hauran d'estendre's des que els treballadors comencen a percebre les ajudes fins almenys un any després del venciment de l'anualitat que garantisquen. Les esmentades garanties s'aportaran prèviament o simultàniament als ingressos especificats en els apartats a) i b) i podran consistir en qualsevol de les admeses en dret.   
No obstant el que s'ha disposat en el número anterior, les empreses poden optar per realitzar un únic pagament. En aquest cas ho hauran de manifestar per escrit a la Tresoreria General de la Seguretat Social i hauran d'efectuar l'ingrés dins del termini dels trenta dies següents a la data en què se'ls notifique la quantia de l'ajuda a càrrec d'aquestes.   
3. La Conselleria d'Ocupació, Indústria i Comerç posarà a disposició de la Tresoreria General de la Seguretat Social els fons públics que calga per al pagament de les ajudes, i ho podrà fer fraccionàriament, per anualitats, fins un màxim de quatre anys.  
Article 9. Suplència de normes  
Quant a les condicions per a la concessió, percepció de les ajudes, extinció i incompatibilitat d'aquestes, supòsits en els quals és procedent la devolució de quantitats i el règims de garanties de les empreses, i en general en allò que no es preveu en aquesta disposició, s'ajustarà al que disposa l'ordre del Ministeri de Treball i Seguretat Social de 5 d'octubre de 1994, per la qual es regula la concessió a les empreses en processos de reestructuració d'ajudes prèvies a la jubilació ordinària dels seus treballadors.  
SECCIÓ SEGONA  
Ajudes destinades a subvencionar convenis especials de cotització a la Seguretat Social i a plans de prejubilació pactats entre les empreses i els seus treballadors en virtut d'expedients de regulació d'ocupació  
Article 10. Ajudes per a la subvenció de convenis especials de cotització  
La Conselleria d'Ocupació, Indústria i Comerç podrà concedir ajudes a aquells treballadors, majors de 52 anys i menors de 60, pertanyents a empreses en crisi que hi hagueren cessat en virtut d'expedient de regulació d'ocupació, que havent esgotat les prestacions contributives per desocupació tinguen subscrit amb la Seguretat Social el corresponent conveni especial de cotització regulat per l'ordre del Ministeri de Treball i Seguretat Social de 18 de juliol de 1991.  
Les ajudes regulades en aquest article tindran la naturalesa de transferències corrents i es destinaran a subvencionar parcialment o totalment el cost anual dels esmentats convenis de cotització, a càrrec dels pressupostos de la Generalitat Valenciana.   
Article 11. Sol·licituds, documentació i terminis  
Els interessats que pretenguen acollir-se a les ajudes establides en l'article anterior hauran d'adreçar-hi sol·licitud per escrit, que podrà presentar-se de forma individual o col·lectiva, designant en aquest últim cas representant, a la qual adjuntaran la següent documentació:  
1. Còpia dels DNI i NIF de tots i cadascun dels sol·licitants.  
2. Còpia de la resolució per la qual s'aprova/en el/els convenis especials de cotització acollits a l'Ordre del Ministeri de Treball i Seguretat Social de 18 de juliol de 1991.  
3. Còpia del/dels conveni/s especial/s de cotització, subscrit/s amb la Tresoreria de la Seguretat Social.  
4. Emplenament de la fitxa normalitzada de manteniment de tercers, que es facilitarà a l'efecte.  
El termini de presentació de sol·licituds finalitzarà el dia 31 d'octubre de 1997.  
Article 12. Ajudes als treballadors que s'acullen a plans privats de prejubilació  
La Conselleria d'Ocupació, Indústria i Comerç, podrà concedir ajudes als treballadors majors de 52 anys que cessen en la seua relació laboral en virtut d'expedients de regulació d'ocupació. Les esmentades ajudes es destinaran a subvencionar parcialment el cost dels plans de prejubilació als quals voluntàriament s'acullen, sempre que l'aportació de les empreses als esmentats plans no resulte inferior al 70% del cost estimat per treballador.  
Els esmentats plans de prejubilació, hauran de ser concertats per les empreses amb entitats de previsió o d'assegurances, i podran consistir en qualsevol de les modalitats autoritzades per la legislació vigent, i es podran preveure plans per a complement de prestacions i/o cotitzacions a la Seguretat Social durant la situació de desocupació dels treballadors, i/o plans privats de pensions.  
Les ajudes es concediran als treballadors, si bé per raons d'agilitació i simplificació administrativa, les quanties concedides es lliuraran directament a les entitats de previsió amb les quals les empreses en què aquells cessaren en la seua relació laboral, subscriguen els esmentats plans de prejubilació, després de l'acreditació prèvia de l'aportació efectuada per aquestes últimes.  
El cessament en l'empresa haurà d'haver tingut lloc l'any 1997, si bé aquells treballadors que hagueren sigut afectats per expedients de regulació d'ocupació en l'últim semestre de 1996, podran acollir-se a les ajudes, sempre que els esmentats expedients hagueren sigut autoritzats per l'autoritat laboral després de l'acord previ de les parts, i s'haja subscrit un pla de prejubilacions voluntàries en els termes reflectits en els apartats anteriors.  
El límit pel que fa a les ajudes, s'estableix amb caràcter general en la quantia d'1.850.000 pessetes per cada treballador acollit als esmentats plans, i no podrà superar l'import global de les esmentades quanties el límit de 87.718.508 pessetes per empresa.  
Davant situacions excepcionals de greus crisis sectorials o d'empreses en què resulte afectat un volum considerable de treballadors, la superació dels límits establits en l'apartat anterior requerirà acord del Govern Valencià, a proposta de la Conselleria d'Ocupació, Indústria i Comerç.  
Article 13. Sol·licituds, documentació i terminis  
Les sol·licituds d'ajudes les hauran de realitzar els treballadors, a través de l'empresa en la qual hagen cessat en virtut d'expedient de regulació d'ocupació, i serà suficient un escrit de l'empresa al qual s'adjuntarà la documentació següent:  
a) Relació nominativa dels treballadors sol·licitants i també document individualitzat de cadascun d'aquests en el qual se n'acredite l'ingrés al Pla de prejubilacions previst.  
b) Acta de l'acord adoptat entre les empreses i els representants dels treballadors sobre prejubilacions; serà suficient la designació dels arxius de la Conselleria d'Ocupació, Indústria i Comerç si aquella estiguera en l'expedient de regulació d'ocupació instruït a l'efecte.  
c) Pòlissa o contracte subscrit per l'empresa amb l'entitat de previsió o d'assegurances.  
d) Acreditació de l'ingrés per part de l'empresa de la seua aportació al pla de prejubilacions.  
e) Fitxa de manteniment de tercers d'acord amb el model que s'hi facilitarà, de l'entitat de previsió o d'assegurances, en la qual s'ingressarà l'import de les ajudes concedides.  
El termini per a sol·licitar les ajudes establides en l'article anterior finalitzarà el 31 d'octubre de 1997.  
Article 14. Competència, tramitació, resolució i règim d'actes presumptes  
La concessió de les ajudes establides en aquesta secció requerirà resolució del conseller d'Ocupació, Indústria i Comerç o acord del Govern Valencià, a proposta del conseller d'Ocupació, Indústria i Comerç, en el cas d'ajudes excepcionals i quan així ho exigisca el règim de pagaments anticipats establit en la normativa pressupostària vigent.  
En el cas que l'expedient estiguera incomplet per falta de documentació que inexcusablement hagen d'aportar els interessats, se'ls haurà de demanar, d'acord amb l'article 71.1. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que en el termini de deu dies aporte la documentació que calga, a fi de completar l'expedient, amb l'advertiment d'arxiu d'actuacions.  
Una vegada complet l'expedient, el termini per a resoldre serà de tres mesos a partir de la data de sol·licitud, transcorregut l'esmentat termini sense que s'hi haguera dictat resolució expressa, s'entendrà que aquesta és desfavorable a les pretensions dels sol·licitants, a l'efecte de l'article 43.2.c) de la Llei 30/1992, de 26 de novembre, esmentada en l'article 7.  
Les resolucions i els acords de concessió o denegació, si s'escau, posen fi a la via administrativa, per la qual cosa podran ser objecte de recurs davant la jurisdicció contenciosa administrativa, en el termini de dos mesos, comptats des del l'endemà de la notificació, després de la comunicació a l'òrgan competent per a resoldre, de conformitat amb el que estableixen els articles 110.3 de la Llei 30/1992, de Règim Jurídic de les Administracions Públiques i del Procediment Administratiu Comú, i 57,f i 58,3 de la Llei de la Jurisdicció Contenciosa Administrativa.  
Article 15. Procediment per al pagament de les ajudes i justificació  
El pagament de les ajudes establides en aquesta secció s'efectuarà després de la justificació prèvia per part dels beneficiaris i les empreses en els termes exigits en les resolucions i els acords de concessió. Es podran efectuar pagaments parcials corresponents a les justificacions que s'hi presenten.  
Així mateix, podran lliurar-se bestretes de conformitat amb el que disposa l'article 47, bis, 1, a) del Text Refós de la Llei d'Hisenda Pública Valenciana, si bé per a modificar a l'alça els percentatges establits en l'esmentat precepte, es requerira, d'acord amb el que disposa el mateix article 47 bis, 1, c), acord motivat del Govern Valencià a proposta del conseller d'Ocupació, Indústria i Comerç.  
De conformitat amb el que disposa l'article 47 bis, 2) del Text Refós de la Llei d'Hisenda Pública de la Generalitat Valenciana en la redacció que hi dóna la Llei 8/1995, de 29 de desembre, de la Generalitat Valenciana, de Mesures Fiscals, Administratives i d'Organització (DOGV de 31 de desembre de 1995), per al lliurament de bestretes el beneficiaris hauran d'aportar prèviament, garanties en forma d'aval bancari i per import de les quantitats que s'anticipen. Quan la concessió de les ajudes s'efectue per acord del Govern Valencià, aquest determinarà, si s'escau, la forma i quantia de les garanties que s'estimen suficients en dret.  
SECCIÓ TERCERA  
Disposicions comunes  
Article 16. Dotació pressupostària  
La dotació pressupostada per a l'exercici de 1997, ascendeix a la xifra de 204.407.043 pessetes a càrrec del programa 315.10 i la línia de subvenció 406/000/97.   
De l'esmentada dotació, a càrrec dels fons procedents del Ministeri de Treball en la quantia de 106.459.912 pessetes pendent d'assignació definitiva, es financen les ajudes establides en la secció primera d'aquesta ordre, i la quantia de 22.561.432 pessetes, a càrrec dels fons propi de la Generalitat Valenciana, es destina a les ajudes establides en la secció segona.  
Article 17. Desestimació per falta de dotació pressupostària  
Les resolucions i/o els acords que s'esmenten en els articles anteriors, denegaran les ajudes sol·licitades, fins i tot reunint tots els requisits objectius per a la concessió, quan encara no hi haja crèdit suficient per a atendre-les.  
DISPOSICIÓ ADDICIONAL   
L'àmbit temporal a què s'estenen les ajudes establides en la secció segona, inclourà els períodes cotitzats mitjançant un conveni especial de la Seguretat Social, des de l'1 de gener fins el 31 de desembre de 1997, i les quantitats ingressades durant l'esmentat període als plans privats de prejubilació esmentats en els articles 12 i següents.  
DISPOSICIÓ FINAL  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
València, 16 de juny de 1997  
El conseller d'Ocupació, Indústria i Comerç,  
DIEGO SUCH PÉREZ